MINTบอกผู้ถือหุ้นใจเย็นปีนี้ดี
ถูกซักหลังกำไรปกติแคบลง‘ไฮเน็ค’ยัน5ปีโตปีละ20%
4 เม.ย. 2555

ถูกซักหลังกำไรปกติแคบลง‘ไฮเน็ค’ยัน5ปีโตปีละ20%
ผู้ถือหุ้น MINT ออกโรงติงความสามารถทำกำไรในระยะ 2-3 ปีให้หลังของบริษัทลดลง ผู้บริหารปลอบใจให้ใจเย็นผลของการลงทุน 
เมื่อวันที่ 3 เม.ย. ในที่ประชุมสามัญประจำปี 2555 บริษัท ไมเนอร์ อินเตอร์เนชั่นแนล (MINT) ได้มีผู้ถือหุ้นรายหนึ่งแสดงความคิดเห็นกลางที่ประชุมว่า ในระยะ 2-3 ปีนี้ อัตรากำไรสุทธิของบริษัททำได้ไม่เกิน 10% ลดลงเมื่อเทียบกับช่วง 6-7 ปีก่อนหน้านี้ ที่อยู่ในอัตราเกินระดับ 10% และแม้ว่าผลประกอบการในปี 2554 จะมีการขยายตัวที่ดี แต่ส่วนหนึ่งเป็นผลจากรายการพิเศษ และหากพิจารณาจากผลการดำเนินงานของบริษัทแล้วจะพบว่าอัตรากำไรสุทธิและอัตรากำไรขั้นต้นยังไม่ดีนัก
นอกจากนี้ ยังแสดงความเป็นห่วงในเรื่องของอัตราหนี้สินต่อทุน (ดีอี) ของบริษัท เพราะพบว่าในระยะ 3 ปีที่ผ่านมาไม่ได้มีแนวโน้มที่ลดลง จึงต้องการความมั่นใจจากผู้บริหารถึงภาพรวมอนาคตของ MINT จะเป็นอย่างไรต่อไป
นายวิลเลียม เอ็ลล์วู๊ด ไฮเน็ค ประธานเจ้าหน้าที่บริหาร MINT กล่าวว่า อัตรากำไรของบริษัทโดยหลักมาจากอสังหาริมทรัพย์ ซึ่งที่ผ่านมาบริษัทได้เข้าไปลงทุน และในระยะแรกของการลงทุนส่วนต่างทำกำไรอาจไม่มาก แต่ขณะนี้จะเริ่มเห็นผลมากขึ้น และโดยปกติอัตรากำไรของธุรกิจอสังหาริมทรัพย์จะดีกว่าธุรกิจอาหารอยู่แล้ว ดังนั้นโดยภาพรวมอัตรากำไรของปีนี้จะมีการขยายตัวที่ดี
สำหรับอัตราหนี้สินต่อทุนนั้น ในส่วนเฉพาะหนี้เงินกู้ต่อทุนนั้น ตามนโยบายของบริษัทและเงื่อนไขที่สถาบันการเงินผู้ให้กู้ได้กำหนดไว้ให้รักษาไม่ให้เกิน 1.75 เท่า แต่ปัจจุบันนี้อยู่ในระดับ 1.3 เท่า เท่านั้น
นายชัยพัฒน์ ไพฑูรย์ รองประธานฝ่ายกลยุทธ์และนักลงทุนสัมพันธ์ MINT กล่าวเสริมว่า ช่วง 3 ปีก่อนหน้านี้ หรือช่วงปี 2552-2553 ประเทศไทยมีประเด็นทางการเมืองเกิดการชุมนุม ทำให้อัตราการเข้าพักของโรงแรมลดลงและส่งผลต่ออัตรากำไรของบริษัทลดลง แต่ในปี 2554 ที่ผ่านมาประเทศไทยมีการเลือกตั้งทำให้ต่างชาติเริ่มมั่นใจ ทำให้สถานการณ์โดยภาพรวมดีขึ้น
นอกจากนี้ บริษัทได้พยายามกระจายธุรกิจไปยังต่างประเทศเพื่อลดความเสี่ยง จะเห็นได้ว่าสัดส่วนรายได้จากต่างประเทศในปีที่ผ่านมาเพิ่มขึ้นเป็น 25% แล้ว จากปี 2550 อยู่ที่ระดับ 4%
“อัตรากำไรสุทธิและอัตรากำไรขั้นต้นของบริษัทในปีนี้น่าจะดีกว่าปีที่แล้ว เนื่องจากในส่วนของธุรกิจโรงแรมมีทิศทางที่ดี รวมถึงธุรกิจอาหารด้วย โดยช่วง 2 เดือนแรกนี้มีการขยายตัว 7% แนวโน้มดีกว่าที่ตั้งเป้าหมายไว้ว่าจะขยายตัว 45% เนื่องจากการบริโภคมีทิศทางที่ดีตามการขยายตัวทางเศรษฐกิจ” นายชัยพัฒน์ กล่าว
ทั้งนี้ บริษัทได้ตั้งเป้าหมายว่า ในช่วง 5 ปี หรือปี 2554-2559 การขยายตัวของรายได้บริษัทจะอยู่ที่เฉลี่ย 20% ต่อปี
สำหรับปีนี้บริษัทจะมีการลงทุนตามแผนปกติจำนวน 4,000 ล้านบาท แต่พร้อมจะลงทุนเพิ่มหรือซื้อกิจการหากมีโอกาสเข้ามา โดยไม่ได้จำกัดจะเป็นในประเทศหรือต่างประเทศ เพราะตามแผน 5 ปี คาดว่าจะมีการลงทุนประมาณ 1-1.2 หมื่นล้านบาท